ครม. เห็นชอบยกเว้นภาษีให้กองบริหารเงินกู้เพื่อการปรับโครงสร้างหนี้สาธารณะ
ครม. เห็นชอบยกเว้นภาษีให้กองบริหารเงินกู้เพื่อการปรับโครงสร้างหนี้สาธารณะและพัฒนาตลาดตราสารหนี้ในประเทศ หวังช่วยเพิ่มประสิทธิภาพการบริหารหนี้สาธารณะและตลาดตราสารหนี้
14 ก.ย. 2553

ครม. เห็นชอบยกเว้นภาษีให้กองบริหารเงินกู้เพื่อการปรับโครงสร้างหนี้สาธารณะและพัฒนาตลาดตราสารหนี้ในประเทศ หวังช่วยเพิ่มประสิทธิภาพการบริหารหนี้สาธารณะและตลาดตราสารหนี้ 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม. ) เห็นชอบมาตรการภาษีเพื่อสนับสนุนกองทุนบริหารเงินกู้เพื่อการปรับโครงสร้างหนี้สาธารณะและพัฒนาตลาดตราสารหนี้ในประเทศ  และอนุมัติหลักการร่างพระราชกฤษฎีกาในเรื่องนี้ รวม 3 ฉบับ ตามที่กระทรวงการคลังเสนอ  และให้ส่งสำนักงานคณะกรรมการกฤษฎีกาตรวจพิจารณา มีสาระสำคัญคือ พระราชบัญญัติการบริหารหนี้สาธารณะ (ฉบับที่ 2) พ.ศ. 2551 ได้กำหนดให้มีกองทุนบริหารเงินกู้เพื่อการปรับโครงสร้างหนี้สาธารณะและพัฒนาตลาดตราสารหนี้ในประเทศ  เพื่อปรับปรุงกลไกการบริหารหนี้สาธารณะให้มีประสิทธิภาพยิ่งขึ้น    
รวมถึงให้กองทุนดังกล่าวเป็นนิติบุคคล  ซึ่งมีฐานะเป็นหน่วยงานของรัฐว่าด้วยระเบียบบริหารราชการแผ่นดินหรือรัฐวิสาหกิจตามกฎหมายว่าด้วยวิธีการงบประมาณหรือกฎหมายอื่น  มีวัตถุประสงค์เพื่อบริหารเงินที่ได้รับจากการกู้เงินเพื่อปรับโครงสร้างหนี้สาธารณะและการกู้เงินเพื่อพัฒนาตลาดตราสารหนี้ในประเทศ  โดยการออกตราสารหนี้ตามความจำเป็นในการสร้างอัตราดอกเบี้ยสำหรับใช้อ้างอิงในตลาดตราสารหนี้ 
 " ครม.อนุมัติให้ยกเว้นภาษีให้กับกองทุนดังกล่าว เพื่อให้บริหารหนี้สาธารณะของประเทศโดยไม่มีต้นทุนภาษีแฝงอยู่  และช่วยให้บริหารสภาพคล่องและพัฒนาตลาดตราสารหนี้ของประเทศได้อย่างมีประสิทธิภาพ  " นายวัชระกล่าว  
อีกทั้งยังสามารถดำเนินการลงทุนได้ทั้งในและต่างประเทศ  และทำธุรกรรมเพื่อป้องกันความเสี่ยงที่อาจเกิดขึ้นจากการลงทุนได้  รวมถึงสามารถจ้างผู้บริหารสินทรัพย์เพื่อบริหารเงินและทรัพย์สินของกองทุนได้  ซึ่งกรณีการลงทุนในประเทศ   จะลงทุนในตราสารหนี้ที่ออกหรือค้ำประกัน   โดยกระทรวงการคลังหรือตราสารหนี้อื่นที่ได้รับการจัดอันดับความน่าเชื่อถือสูงสุดจากสถาบันจัดอันดับความน่าเชื่อถือ  กรณีการลงทุนในต่างประเทศจะลงทุนในตราสารหนี้ที่ออกเป็นเงินตราสกุลหลักและออกหรือค้ำประกันโดยรัฐบาลต่างประเทศ สถาบันการเงินของรัฐบาลต่างประเทศ  หรือสถาบันการเงินระหว่างประเทศ ซึ่งได้รับการจัดอันดับความน่าเชื่อถือสูงสุดจากสถาบันจัดอันดับความน่าเชื่อถือ